Raju ukonilma
Raju ukonilma oli Virroissa tämän Toukokuun 3 päivänä, noin kello 5 aikaan illalla. Kaltin talon asuinrakennuksen pääseinään iski ukonnuoli rikkoen 2 seinähirttä ullakon kohdalta, sieltä välikaton alas, huoneessa oven raamit ynnä paperit seinissä. Sitte meni ukonnuoli huoneessa olevaan tulisijaan peuhtoen kaikki tuhan ulos ympäri huonetta, ja samalla savupiipusta ulos ilman tulisijaa rikkomatta. Sitte taas iski mainittu ukonnuoli toiseen asuinriviin repien nurkista vuorilaudat sekä lyöden sillä kertaa viisi ihmistä tainnuksiin, jotka olivat huoneessa. He kumminkin vähän ajan perästä virkosivat entiselleen, paitsi eräs poika joka on vielä sairaana mainitun täräyksen seurauksista. Tulipaloa ei toki syttynyt, koska vettä satoi kovasti koko sen ajan, kun tuo kauhea vieras talossa majaili.

[Lähde: Aamulehti 10.5.1890 sivu 2]

Anonyymi
Aamulehti
1890